DDD จับมือ DKSH กระจายสินค้ารักษาสิว”Oxe’Cure” ตั้งเป้าปี62 เข้าถึง 10,000 ร้านทั่วประเทศ
DDD จับมือ DKSH กระจายสินค้ารักษาสิว "Oxe’Cure" ตั้งเป้าปี 62 เข้าถึง 10,000 ร้านทั่วประเทศ ยอดขายเข้าเป้า 100 ลบ.
6 ก.ย. 2561

นายปิยวัชร ราชพลสิทธิ์ ประธานเจ้าหน้าที่สายงานบัญชีและการเงิน บริษัท ดู เดย์ ดรีม จำกัด (มหาชน) หรือ DDD เปิดเผยว่า บริษัทได้มีการส่ง  Oxe’Cure บุกตลาดรักษาสิว จับมือ DKSH เสริมความแข็งแกร่ง โดยตั้งเป้ารายได้ในปี 2562 จะอยู่ที่ 100 ล้านบาท
ทั้งนี้บริษัทได้ประกาศความร่วมมือกับ บริษัท ดีเคเอสเอช (ประเทศไทย) จำกัด ให้เป็นผู้กระจายผลิตภัณฑ์รักษาสิวแบรนด์ Oxe’Cure เข้าสู่ร้านค้าทั่วประเทศ ทั้งร้านค้าแบบดั้งเดิม และร้านค้าสมัยใหม่ โดยตั้งเป้าภายในปี 2562 จะเข้าถึงร้านค้าจำนวน 10,000 ร้านค้า และบริษัทคาดว่าการกระจายสินค้าสู่ร้านค้าทั่วประเทศ ผ่านพันธมิตรที่มีศักยภาพอย่าง DKSH จะเป็นปัจจัยหลักที่จะสามารถดันยอดขายของ Oxe’cure ให้เป็นไปตามเป้าหมายที่วางไว้ได้
สำหรับ DKSH เป็นผู้นำในการให้บริการด้านการขยายตลาด เพื่อช่วยบริษัทและแบรนด์ต่าง ๆ สามารถขยายธุรกิจได้ในตลาดใหม่ หรือในตลาดที่มีอยู่เดิม ซึ่งมีระบบเครือข่ายโลจิสติกส์ที่ยอดเยี่ยม และมีศูนย์กระจายสินค้าที่ทันสมัยในการขนส่ง จัดเก็บ และกระจายสินค้าได้อย่างมีประสิทธิภาพ
รวมทั้งเป็นมืออาชีพ ทำให้บริษัทสามารถหมุนเวียนและขนส่งสินค้าได้อย่างรวดเร็วและทั่วถึง ซึ่งจะเป็นการเพิ่มความได้เปรียบทางธุรกิจ โดยเฉพาะการกระจายผลิตภัณฑ์สู่สถาบันผู้เชี่ยวชาญทางด้านสุขภาพ เช่น โรงพยาบาล คลินิก เภสัชกร และร้านขายยา หน่วยธุรกิจผลิตภัณฑ์เพื่อสุขภาพของดีเคเอสเอชให้บริการลูกค้ามากกว่า150,000 ราย และสร้างยอดขายสุทธิในปี 2560 ให้กับกลุ่มบริษัทประมาณ 6.10 พันล้านฟรังก์สวิส
ขณะที่ก่อนหน้านี้บริษัท  Do Day Dream เจ้าของแบรนด์ Snail White โดยได้ส่งบริษัทย่อย ได้แก่ บริษัท ดรีม เดอร์มาโทโลจี จำกัด เข้าซื้อ Oxe’Cure  ผลิตภัณฑ์ที่เป็นที่รู้จักในด้านรักษาสิว เพื่อต้องการขยายฐานลูกค้าในตลาดเวชสำอางในช่วงเดือนเมษายนที่ผ่านมา
ทั้งนี้เนื่องจากในปี 2560 ตลาดผลิตภัณฑ์รักษาสิวมีมูลค่ากว่าพันล้านบาทในประเทศไทย และคาดการณ์อัตราการเติบโตเฉลี่ยอยู่ที่ 10% ต่อปี ทำให้ในช่วง 5 ปีข้างหน้าบริษัทกำหนดเป้าหมายแรกหลังจากซื้อแบรนด์ Oxe’Cure โดยการทำยอดขายทะลุ 100 ล้านบาทภายในหนึ่งปี เพราะบริษัทมีความมั่นใจในความสามารถในคุณภาพของผลิตภัณฑ์และความพร้อมการทำการตลาด รวมถึงยังมีพันธมิตรที่สำคัญอย่าง DKSH เข้ามาเสริมในการกระจายสินค้า และทำการตลาดทั่วประเทศ